ธพว.ขายหนี้เน่าหมื่นล้านบาท
เอสเอ็มอีแบงก์เตรียมโละหนี้เน่าหมื่นล้าน ขายทอดตลาด หวังลดเอ็นพีแอลต่ำกว่า 10% ยันไม่ขึ้นดอกเบี้ยกู้ช่วยเหลือลูกค้าลดต้นทุน
25 ส.ค. 2561

เอสเอ็มอีแบงก์เตรียมโละหนี้เน่าหมื่นล้าน ขายทอดตลาด หวังลดเอ็นพีแอลต่ำกว่า 10% ยันไม่ขึ้นดอกเบี้ยกู้ช่วยเหลือลูกค้าลดต้นทุน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ เปิดเผยว่า จะเสนอคณะกรรมการธนาคารพิจารณาเรื่องการนำสินทรัพย์ที่เป็นหลักประกันของลูกหนี้วงเงิน 1 หมื่นล้านบาท แบ่งเป็น ลูกหนี้รายใหญ่ 160 ราย วงเงิน 6,000 ล้านบาท และที่เหลือเป็นลูกหนี้ขนาดเล็กออกขายทอดตลอด เนื่องจากลูกหนี้กลุ่มดังกล่าวไม่ได้มีการประกอบธุรกิจ หรือบางรายไม่ให้ความร่วมมือในการปรับโครงสร้างหนี้ โดยคาดว่าจะสามารถดำเนินการขายสินทรัพย์ดังกล่าวได้ภายในสิ้นปี 2561
"สินทรัพย์ที่เป็นหลักประกันที่เตรียมเอาออกขายทอดตลาดส่วนใหญ่เป็นหนี้ที่เกิดขึ้นก่อนปี 2558 ซึ่งส่วนใหญ่เป็นลูกหนี้รายใหญ่ ซึ่งเชื่อว่าหากขายตามราคาตลาด ธนาคารก็มีโอกาสที่จะได้กำไรกลับมาด้วย ส่วนหนี้ที่เกิดหลังช่วงเวลาดังกล่าวเป็นลูกหนี้รายย่อย ซึ่งธนาคารยังให้โอกาสในการปรับโครงสร้างหนี้อยู่ โดยหลังจากการขายทอดตลาดเรียบร้อยแล้ว จะมีลูกหนี้บางส่วนที่ต้องดำเนินการฟ้องล้มละลายด้วย" นายมงคล กล่าว
นายมงคล กล่าวว่า เบื้องต้นประเมินว่าหลังจากขายสินทรัพย์ดังกล่าวแล้ว จะทำให้ตัวเลขหนี้ที่ไม่ก่อให้เกิดรายได้ (เอ็นพีแอล) ของธนาคารลดลงมาอยู่ที่ระดับ 9.99% จากปัจจุบันอยู่ที่ 16% และจะทำให้อัตราเงินกองทุนต่อสินทรัพย์เสี่ยง (บีไอเอส) ของธนาคารดีขึ้น ซึ่งจะช่วยให้ธนาคารมีความสามารถในการปล่อยสินเชื่อเพิ่มขึ้นอย่างน้อย 2 เท่า
ทั้งนี้ ธพว. ยืนยันว่าจนถึงสิ้นปี 2561 จะไม่มีการปรับขึ้นอัตราดอกเบี้ยเงินกู้อย่างแน่นอน รวมถึงในปีหน้าธนาคารจะพยายามตรึงอัตราดอกเบี้ยเงินกู้ออกไปให้นานที่สุด เพื่อเป็นการดูแลภาระต้นทุนของผู้ประกอบการเอสเอ็มอีให้อยู่ในระดับที่เหมาะสมและสามารถแข่งขันได้ และธนาคารไม่ได้แสวงหาผลกำไรจากการดำเนินการในส่วนดังกล่าวด้วย โดยในปี 2562 ธนาคารมีแผนจะออกพันธบัตรเพิ่มเติมวงเงิน 2 หมื่นล้านบาท ระยะเวลา 7 ปี
นอกจากนี้ ธนาคารประเมินว่าหากระดมทุนได้ 1 หมื่นล้านบาท ธพว.จะคงอัตราดอกเบี้ยเงินกู้ให้อยู่ในระดับที่เหมาะสมได้อย่างน้อย 1 ไตรมาส ซึ่งเป็นการช่วยเหลือเอสเอ็มอีให้เข้าถึงสินเชื่อที่มีต้นทุนต่ำ เพื่อต่อยอดการดำเนินธุรกิจได้อย่างมีประสิทธิภาพ โดยจากแผนการดำเนินงานทั้งหมดทำให้เชื่อว่าในปีนี้ ธนาคารจะมีกำไรไม่น้อยกว่าปีที่ผ่านมาที่ระดับ 2,000 ล้านบาท